Rīgas vēsturiskā centra saglabāšanas un attīstības padome

2004. gada 31. martā
Valsts kultūras pieminekļu aizsardzības inspekcijā (VKPAI) Rīgā Pils ielā 22-105

XII sēdes
PROTOKOLS

Sēdē piedalās: J. Asaris, A. Cinis, J. Dambis, J. Krastiņš, A. Kronbergs, D. Neiburga, P. Strancis.

Sēdi vada: D. Neiburga.
Sēdi protokolē: Z. Redberga.
Sēdi atklāj 15.00.

1. Padomes XIII sēdes darba kārtības apspriešana
D. Neiburga informē, ka Padomei izskatīšanai iesniegtas ēkas rekonstrukcijas skiču projekta izmaiņas (adrese: Pulkveža Brieža iela 10; projektētājs: SIA “LPL”; iesniedzējs: J. J. Beskina vārdā M. Šadurs (30.03.2004. dokuments ar reģ. nr. VKPAI 943)).
Padomes locekļi nolemj XIII sēdi noturēt 2004. gada 14. aprīlī, 15.00 Rīgas domē izpildot šīs sēdes darba kārtības 15. punktu (“Rīgas domes pārstāvju ziņojums par Rīgas vēsturiskā centra teritorijas plānojuma izstrādes gaitu”) un no 16.00 VKPAI izskatot Padomei iesniegtos projektus. 

2. Kvartāla apbūves starp Tērbatas, Artilērijas, Krišjāņa Barona un Lielgabalu ielu projekta izskatīšana (projektētājs: “Projektēšanas birojs A.I.D.E.”; pasūtītājs: AS “Rīgas sporta pils”; iesniedzējs: RKPAI)
Ar projekta attīstības gaitu iepazīstina P. Strancis, klātesot arhitektam Jānim Rinkevičam un pasūtītāja pārstāvim Jānim Naglim. 
J. Dambis ierosina, viņaprāt, optimālāko un īsāko ceļu, kā iegūt kvalitatīvu risinājumu, - vispirms  izlemt, vai šim kvartālam nepieciešams detālplānojums, tad, atkarībā no pirmā lēmuma, spriest par kvartāla konceptuālo risinājumu, tad uzstādīt konkrētus arhitektūras un plānošanas noteikumus un visbeidzot organizēt arhitektūras ideju konkursu.
A. Cinis atzīmē, ka svarīgs ir veids, kādā tiks organizēta projekta sabiedriskā apspriešana. 
J. Naglis izsaka vēlmi projektu realizēt ātri, lēti un kvalitatīvi un atgādina, ka kvartāla apbūves iecere ir saistīta arī ar likumu “Par valsts nozīmes izglītības, kultūras un zinātnes objektiem un nacionālajām sporta bāzēm”.
Pēc diskusijām Padomes locekļi balso par lēmumu principiāli atbalstīt apbūves ieceri, atzīstot, ka kvartālā starp Tērbatas, Artilērijas, Krišjāņa Barona un Lielgabalu ielu detālplānojums nav nepieciešams un aicinot konceptuālo kvartāla apbūves priekšlikumu iesniegt izskatīšanai Padomē. Lēmums pieņemts vienbalsīgi. 

3. Daudzstāvu dzīvojamās ēkas būvniecības priekšlikuma izskatīšana (adrese: Elizabetes iela 39, Rīga; pasūtītājs: “E 39”; projektētājs un iesniedzējs: “Arhitektonika”)
Ar projektu iepazīstina arhitekts Ingurds Lazdiņš, klātesot arhitektei Maijai Ezergailei, pasūtītājam Nikolajam Rozenbergam un pasūtītāja pārstāvim Arnim Auzeram.
J. Dambis informē par VKPAI speciālistu nostāju un atzinumu, ka koka ēka Elizabetes ielā 39, ko projektā paredzēts nojaukt, ir kultūrvēsturiski vērtīga un labā tehniskā stāvoklī.
Pēc diskusijām Padomes locekļi, atsaucoties uz Rīgas vēsturiskā centra saglabāšanas un aizsardzības likuma Pārejas noteikumu 10. punktu (“Fiziskās vai juridiskās personas var turpināt līdz šā likuma stāšanās brīdim likumīgi uzsāktos būvdarbus Rīgas vēsturiskajā centrā.”), balso par lēmumu līdz Rīgas vēsturiskā centra saglabāšanas un attīstības plāna apstiprināšanai noraidīt projektu, kurā paredzēta koka ēkas Elizabetes ielā 39 nojaukšana un jaunas daudzstāvu dzīvojamās ēkas būvniecība:
“par” - J. Asaris, J. Dambis, J. Krastiņš, D. Neiburga, P. Strancis, “pret” – nav, “atturas” – A. Cinis, A. Kronbergs. Lēmums ir pieņemts.

4. Koka ēku nojaukšanas un jaunbūves priekšlikuma izskatīšana (adrese: Stabu iela 24/26 lit. Nr.002, 003; pasūtītājs: SIA „Key Lex”; projektētāji: M. Liepa, U. Liepa; iesniedzējs: VKPAI)
Ar projektu iepazīstina P. Starncis.
Padomes locekļi balsojot nolemj projektu izskatīt tad, kad tiks iesniegts sertificēta būvinženiera slēdziens par nojaukšanai paredzēto ēku tehnisko stāvokli: “par” - J. Asaris, A. Cinis, J. Dambis, J. Krastiņš, D. Neiburga, “pret”- nav, “atturas” - A. Kronbergs, P. Strancis.

5. Projekta “Ēkas jumta stāva rekonstrukcija” korekciju izskatīšana (adrese: Kaļķu iela 6; pasūtītājs: Ē. Masteiko; projektētājs: SIA „Arhitekta K. Rukuta birojs”; iesniedzējs: VKPAI)
Ar projektu iepazīstina arhitekts Kārlis Rukuts.
Padomes locekļi balso par atbalstu projekta “Ēkas jumta stāva rekonstrukcija” korekcijām: lēmums pieņemts vienbalsīgi.

Padomes locekļi nolemj mainīt sēdes darba kārtību.

6. Ēkas nojaukšana un jaunas būvniecības ieceres izskatīšana (adrese: Elizabetes iela 24/26; pasūtītājs: SIA „Happy Trails”; projektētājs: SIA „Arhitekta J. Pogas birojs”; iesniedzējs: VKPAI)
Ar projektu iepazīstina arhitekts Juris Poga, klātesot pasūtītāja pārstāvim Uģim Birkenšteinam.
Pēc diskusijām Padomes locekļi balso par lēmumu atbalstīt:
1/ ēkas daļēju nojaukšanu, saglabājot autentisko fasādi pret Elizabetes ielu (pamatojums: sertificēta būvinženiera slēdziens par avārijas stāvokli): “par” - A. Cinis, J. Krastiņš, A. Kronbergs, D. Neiburga, P. Strancis, “pret” – nav, “atturas” – J. Asaris, J. Dambis (lēmums atbalstīt ir pieņemts);
2/ ēkas Elizabetes ielā 24 rekonstrukcijas priekšlikumu: “par” – J. Asaris, A. Cinis, J. Krastiņš, A. Kronbergs, D. Neiburga, P. Strancis, “pret” – nav, “atturas” – J. Dambis (lēmums atbalstīt ir pieņemts).

7. Darījumu centra projekta izskatīšana (adrese: Cēsu iela 31; pasūtītājs: I. Zonne; projektētāji: P. Milzarājs, O. Cūbergs; iesniedzējs: VKPAI)
Ar projektu un tā attīstības gaitu iepazīstina J. Dambis, klātesot pasūtītājam Ivo Zonnem, pasūtītāja pārstāvim Aldonim Peičam un arhitektam Ojāram Cūbergam.
Pēc diskusijām Padomes locekļi balso par lēmumu atbalstīt darījumu centra projektu: “par” - A. Cinis, J. Krastiņš, A. Kronbergs, P. Strancis, “pret” – nav, “atturas” – J. Asaris, J. Dambis, D. Neiburga. Lēmums ir pieņemts.

8. Tirdzniecības un biroju centra projekta izskatīšana (adrese: Tērbatas iela 30; pasūtītājs: SIA „Liece”; projektētājs: SIA „Kubs”; iesniedzējs: VKPAI)
Ar projektu un projekta attīstības gaitu iepazīstina arhitekte Zane Kalinka: 
J. Dambis paskaidro iemeslus, kāpēc VKPAI Padomei izskatīšanai iesniegusi projektu, pēc kura uzceltā ēka šobrīd ir gatava ekspluatācijai: projekts saskaņošanai VKPAI nav iesniegts. 
Padomes locekļi balso par to, ka šajā gadījumā slēdziena pieņemšana par būves gatavību ekspluatācijai uzticama Rīgas kultūras pieminekļu aizsardzības inspekcijai. Lēmums pieņemts vienbalsīgi. 

9. Divu dzīvokļu izbūves projekta bēniņu telpās izskatīšana (adrese: Krišjāņa Valdemāra iela 71; pasūtītājs un iesniedzējs: A. Šuste; projektētājs: SIA “Arh stadija”)
Ar projekta attīstības gaitu iepazīstina A. Cinis.
J. Krastiņš iepazīstina ar Latvijas Arhitektu savienības komisijas slēdzienu (skat. dokumenta izdruku pielikumā).
J. Dambis raksturo situāciju attiecībā uz jumta izbūvēm Rīgas vēsturiskajā centrā.
Padomes locekļi balso par lēmumu atbalstīt divu dzīvokļu izbūves projektu, izmainot ēkas apjomu: “par” – A. Cinis, “pret” – J. Asaris, J. Dambis, J. Krastiņš, A. Kronbergs, D. Neiburga, “atturas” – P. Strancis. Lēmums ir pieņemts: iesniegtais divu dzīvokļu izbūves risinājums nav atbalstīts. 

Sēdi slēdz 18.00.

J. Asaris

A. Cinis

J. Dambis

J. Krastiņš

A. Kronbergs

D. Neiburga

P. Strancis

Z. Redberga